ફંડ્સઈન્ડિયાડોટકોમના રિસર્ચ હેડ વિદ્યા બાલાએ કહ્યું હતું કે બેન્કોમાં મ્યુચ્યુઅલ ફંડનું એક્સપોઝર ઘટવાનું મુખ્ય કારણ બજારમાં આવેલું કરેક્શન છે. આમ તો છ મહિના પહેલાં એટલે કે એપ્રિલમાં તેમનું એક્સપોઝર 19.78 ટકા જ હતું, જે જળવાઈ રહ્યું છે. વાસ્તવમાં બજારમાં આવેલા કરેક્શનને કારણે તેમનું જે હોલ્ડિંગ છે તેનું મૂલ્ય ઘટ્યું છે. ઉલ્લેખનીય છે કે સપ્ટેમ્બરમાં બીએસઈ બેન્કેક્સ ઈન્ડેક્સ 12 ટકા તૂટી ગયો હતો. સેન્સેક્સ આ ગાળામાં 6 ટકા તૂટ્યો હતો. બજારમાં આવેલા મોટા કરેક્શન પછી પણ બેન્કિંગ એ ફંડ મેનેજરોનું પસંદગીનું સેક્ટર છે, જેને તેઓ અવગણી શકે તેમ નથી. બેન્ક પછી ફાઈનાન્સ સૌથી પસંદગીનું સેક્ટર છે.